**Tilmelding til holdturnering for ungdom 2021/2022**

Så er det tid til tilmelding af klubhold til DGI holdturnering, vi håber på mange Brabrand spillere – det er for både begyndere og øvede spillere og det er en rigtig god måde at komme i gang med at spille kampe.

I sidste sæson havde vi fem hold, og vi regner med at slå den rekord endnu engang.

Klubben tilmelder og betaler for deltagelse i holdturneringen, men vi kan kun tilmelde hold til de spillere der melder sig til. Det vil sige at vi ikke har nogen ledige pladser når sæsonen starter.

Du tilmelder dig ved at sende mail til BIFBungdom@outlook.dk med spillerens navn, så sørger vi for at sammensætte holdet og sørger for at vi overholder reglerne for at sammensætte hold. Der er mange regler vi skal overholde ved sammensætning af holdene – det er for at DGI kan sikre sig at der bliver lige kampe mellem store og små klubber, så vidt det er muligt spiller fx U11 spillere sammen og U13 sammen osv. – men vi kan i nogle tilfælde sammensætte et blandet hold.

**Vi skal have din mail senest 7. september 2021**

**Om holdturnering**

Hver klub melder et eller flere hold til med 4-6 spillere som så mødes med andre hold i Østjylland 4-7 runder i løbet af sæsonen. Én runde tager ca. 2-4 timer og falder enten på en lørdag eller søndag. Nedenfor er en liste over de datoer hvor runderne afvikles, ikke alle hold spiller alle runder.

I én runde spiller Brabrand typisk mod to andre klubber således at hvert hold spiller 4 singler og 2 doubler mod hver modstander. Man skal stille med mindst 4 spillere i en runde, men må gerne have udskiftere med, men de fleste spillere vil helst spille så meget som muligt, hvis i ved at i får svært ved at prioritere alle kampene, eller hvis i ved at i kommer til at prioritere alle kampene så skriv også det, så vurdere vi antal spillere pr hold så alle spillere få så meget som muligt. En spiller får maksimalt fire kampe i en runde. Hvis man ikke kan stille hold i en runde fx fordi kun 3 spillere er klar – så må man låne en spiller som ikke spiller med på andre hold – eller fra et andet hold. Det kommer vi tilbage til hvordan fungere og vi skal nok hjælpe med reglerne.

**Hvert hold skal have en holdleder som er en af forældrene til holdet, vi skal nok hjælpe jer i gang. Giv gerne et praj hvis i vil hjælpe til, man kan godt være flere der hjælpes.**

**Holdlederens opgave er ikke at coache spillere eller køre alle spillerne, vi forventer at de fleste forældre tager med ud til kampene – det er god kvalitets tid sammen med jeres børn 😊**

Vi håber at rigtig mange af jer har lyst til at deltage i holdturneringen. Det er en rigtig hyggelig måde at komme ud og spille en masse badminton og møde nye venner i badminton miljøet.

Spørgsmål kan stilles til Dan eller Jesper pr mail, facebook, telefon eller personligt i hallen.

Holdturneringsrunderne ligger i uge: 43, 46, 49, 2, 5, 8 og 10 – typisk spiller et hold i 4-6 weekender

DMU for ungdomshold 23. – 24. april 2022 som man kvalificerer sig til via turneringen, vi havde to hold med i sidste sæson – og det var nogle gode badminton dage – se evt. billeder og beskrivelser på vores [Facebook gruppe](https://www.facebook.com/groups/2177905395588066)

DGI skriver:

’Holdturneringen er for mange fortsat en grundsten i badminton, som booster sammenholdet, kammeratskabet og fastholdelsen i klubben. Både spillere og forældre kender i god tid spilletiderne, så det kan passe ind i en travl hverdag.’